साहित्य दियां मुक्ख दो किस्मां न (1) शिष्ट साहित्य ते (2) लोक साहित्य। जियां आम समाजै च ते शिष्ट समाजै च फर्क ऐ, उ’आं गै शिष्ट-साहित्य ते लोक साहित्य च ऐंतर ऐ। ओ लोक शिष्ट समझे जन्दे न, जेह्‌ड़े पढ़े-लिखे दे ज्ञानवान, विद्वान ते बुद्धिजीवी होंदे न, पर, उनें लोकें गी खाली लोक गै गलाया जन्दा ऐ, जेह्‌ड़े अवाम जां सधारण मन्ने जन्दे न जिन्दे च बनावट दा नां-नशान नेईं होंदा-जिन्दा स्भा मनमौजी, भोला-भाला ते विशवासी होंदा ऐ। इयै-नेह् लोक आमतौरा पर ग्रांएं थाह्‌रें जां खु’ल्ली प्रकृति च बसदे न। भावना ते विशवास उन्दे रोम-रोम च बस्से दे होंदे न। उन्दा जीवन गंगा दे पानियै आंगर निर्मल, पवित्तर ते निश्पाप होदा ऐ। उन्दे च नाज-नखरा, मड़क-मजाज किश नेईं होंदी।